Reglementări referitoare la energia regenerabilă fotovoltaică în România, Ungaria, Bulgaria şi Spania

ABSTRACT

Sursele şi tehnologiile energetice au primit întotdeauna sprijin politic şi financiar în statele membre ale Uniunii Europene din Europa de Vest. În prezent în aceste state funcţionează diferite scheme pentru sursele de energie regenerabilă. Aceste scheme naţionale sunt diferite de la stat la stat datorită următoarelor aspecte: securitatea livrării, reducerea emisiilor şi tehnologiile utilizate. Cele mai utilizate scheme la momentul actual în ţările membre UE sunt: 

- tariful special: Acesta presupune garantarea unui preţ “premium” pentru energia verde la producător şi obligarea transportatorilor să cumpere acest produs. Preţul este garantat pentru o perioadă lungă (de regulă, 7 ani) pentru a încuraja investiţiile în centrale noi care utilizează energia regenerabilă. Tarifele speciale sunt măsuri aplicate pentru operaţiunea de livrare, prin care se introduce pe piaţă energia electrică verde. Sistemul se aplică în majoritatea statelor membre ale UE. 


- certificatele verzi: Un certificat verde este emis atunci când se produce electricitate dintr-o sursă regenerabilă. Electricitatea produsă din surse regenerabile este vândută la preţul stabilit pe piaţa de profil. Pentru a acoperi costurile suplimentare de producere şi pentru a exista certitudinea că energia este generată în cantităţi suficiente, toţi consumatorii sunt obligaţi să cumpere un anumit număr de certificate verzi de la producătorii de electricitate din surse regenerabile, în funcţie de un procent fix din totalul cantităţii de electricitate consumată/produsă. Acest sistem este în vigoare în prezent în Suedia, Marea Britanie, Italia, Belgia şi Polonia. 


- măsuri fiscale şi financiare: Reducerea taxelor pentru investiţii în energia electrică verde, atât pentru producere, cât şi pentru consum, sunt exemple de măsuri fiscale pentru stimularea cererii şi ofertei. Adesea acestea pot lua forma reducerii „ecotaxei” sau „taxei pe carbon”, care se aplică pentru sursele de energie fosile. Măsurile financiare pot include o reducere a dobânzii la împrumuturi, care reduc astfel costul investiţiilor şi încurajează noile capacităţi de producere a energiei din surse regenerabile. Astfel de măsuri sunt utilizate numai în Malta şi Finlanda. 


- sprijin pentru investitori: Acest aspect presupune subvenţii financiare directe pentru construirea de noi capacităţi de producere a energiei din surse regenerabile. Reprezintă o măsură care stimulează oferta şi care poate fi uşor modelată astfel încât să încurajeze formele particulare de utilizare a energiilor regenerabile în concordanţă cu politica naţională şi regională. Conform acestei proceduri, statul face oferte furnizorilor de a livra electricitate din surse regenerabile, care va fi apoi vândută la preţul pieţei. Costul suplimentar va fi transferat la consumatorul final sub forma unei taxe. Acest sistem se aplică în Irlanda şi Franţa.

ROMÂNIA

Potrivit Legii nr. 220/2008, operatorul de transport în sistem a energiei electrice trebuie să emită lunar certificate verzi producătorilor de energie din surse regenerabile. Iniţial, producătorii de energie electrică solară trebuiau să primească patru certificate verzi pentru 1MWh livrat în reţeaua naţională. Un certificat verde a fost reglementat prin lege la o valoare cuprinsă între 27 şi 55 euro, încă din anul 2009, pentru a fi tranzacţionat pe piaţa certificatelor verzi.

Legea pentru modificarea Legii nr. 220/2008 pentru stabilirea sistemului de promovare a producerii energiei din surse regenerabile a creat cadrul legal de respectare a angajamentului european din anul 2007, respectiv procentul de energie produsă din surse regenerabile din totalul energiei consumate în 2020. Procentul asumat de România este de 24%, în timp ce ţinta europeană se situează la nivelul de 20%.

Legea prevede ca producătorii de energie regenerabilă să primească certificate verzi în funcţie de tehnologia folosită. Potrivit noului cadru legal, producătorii de energie regenerabilă vor beneficia de certificate verzi în felul următor: 

- pentru energia produsă în centrale hidroelectrice cu puteri instalate de cel mult 10 MW: 3 certificate pentru fiecare MWh produs şi livrat dacă centralele sunt noi şi 2 certificate pentru fiecare MWh dacă centralele sunt retehnologizate; 

- două certificate, până în 2017 şi un certificat din anul 2018 pentru fiecare MWh produs şi livrat de producătorii de energie eoliană; 

- trei certificate pentru fiecare MWh produs şi livrat din biomasă, biogaz şi surse geotermale; 

- şase certificate pentru fiecare MWh produs şi livrat din energie solară.



Conform legii, furnizorii trebuie să achiziţioneze certificate verzi echivalent cu o cotă de 8,3% din energia comercializată într-un an, urmând ca ponderea să crească la 20% în 2020. Un certificat verde se va putea tranzacţiona la valoarea stabilită în anul 2009.


În prezent, legea amintită nu poate fi pusă în aplicare, deoarece nu există norme metodologice de aplicare a acesteia. 

UNGARIA

Ungaria are condiţii favorabile pentru producerea de energie solară, în comparaţie cu alte ţări europene. Numărul de ore de radiaţie/an este de 1.900-2.200, media anuală de energie solară fiind de 1.300 KWh/m2.

Instalaţiile existente produc în medie 300-350 kW, principalele companii fiind  Dunasolar Rt, Helio Grid Napelemgyaro Magyarorszag, Sanyo Kit Ungaria şi Genesis Energy Nyrt.

Ungaria nu are nici o legislaţie specifică pentru producerea de energie solară. Parlamentul a adoptat Legea energiei electrice nr. LXXXVI în 2007, amendată prin Legea nr. XXIX/2011 în care este prevăzută sprijinirea producătorilor de energie regenerabilă.

Subvenţiile pentru investiţiile prevăzute de Programul Operaţional pentru Mediu şi Energie pentru perioada 2007-2013, finanţate şi din fonduri UE, se acordă pentru două tipuri de tehnologii: 


- 305 milioane de dolari pentru proiectele acceptate în domeniul energiei produsă din biomasă, biogaz, energie geotermală, centrale eoliene mici;

- 53 milioane de dolari pentru proiectele acceptate în domeniul energiei produsă din biocombustibili.


Subvenţia maximă acordată se ridică la 25% din costurile de investiţii sau 1.000.000 de forinţi/apartament
. Programul de creditare, demarat în anul 2008 subvenţionează utilizarea surselor de energie regenerabile prin împrumuturi cu dobândă mică, care pot fi utilizate  în comun de mai mulţi utilizatori sau independent. 

O altă modalitate de creditare prevede acordarea unui împrumut combinat cu o subvenţie. Sumele acordate pot fi în cuantum de 75% din costurile proiectului, până la 3.000.000 forinţi/apartament. În cazul împrumutului fără subvenţii, valoarea acordată poate ajunge până la 100% din costurile proiectului, respectiv 4 milioane forinţi/apartament.

Împrumutul poate returna sumele acordate într-o perioadă de 4-20 de ani. Rata dobânzii este pentru persoane fizice, rata EURIBOR + o cotă de 2,5 puncte procentuale pe an. 

Tarifele preferenţiale aprobate de Guvern pentru energia fotovoltaică este de 29,84 forinţi/KWh.


BULGARIA

Potrivit art. 17 al Legii privind energia regenerabilă
, stimularea producţiei de energie din surse regenerabile se realizează prin:

- dezvoltarea de scheme de sprijin pentru producţia şi consumul de energie din surse regenerabile, producerea de carburant din surse regenerabile pentru transporturi;


- dezvoltarea de scheme de sprijin pentru producţia şi consumul de energie din biomasă, când este folosită înalta tehnologie pentru a proteja mediul şi pentru producerea de energie eficientă;

- dezvoltarea schemelor de sprijin în comun cu alte state membre ale Uniunii Europene, de susţinere a producţiei şi a consumului de energie din surse regenerabile;

- activităţile de finanţare a proiectelor de producere a energiei din surse regenerabile;


- încheierea de contracte care implică utilizarea de energie regenerabilă, în temeiul Legii privind eficienţa energetică.


Producţia de energie electrică din surse regenerabile, indiferent de tipul acesteia este promovată prin: 


- asigurarea accesului garantat pentru producătorii de energie electrică produsă din surse regenerabile la reţelele de transport de energie electrică şi reţele, atunci când îndeplinesc criteriile de securitate stabilite de Legea cu privire la energie; 

- garantarea transportului şi distribuţiei de energie, dacă instalaţiile îndeplinesc criteriile de securitate;


- sprijinirea producătorilor pentru construcţia infrastructurii necesare şi dezvoltarea capacităţii de energie electrică;


- acordarea de oferte preferenţiale privind transmiterea de energie electrică produsă din surse regenerabile, care îndeplinesc criteriile de securitate în conformitate;


- achiziţionarea de energie electrică produsă din surse regenerabile pentru o perioadă definită;


- stabilirea unui preţ de cumpărare preferenţial pentru energia electrică produsă din surse regenerabile, cu excepţia energiei produse de centralele hidroelectrice cu o capacitate totală instalată de peste 10 MW. 

Pentru instalarea de sisteme fotovoltaice, statele europene oferă subvenţii. În fruntea listei sunt Germania, Austria, Italia şi Belgia, pe locul următor fiind Bulgaria.

Se acordă subvenţii pentru construcţia, reconstrucţia, revizia sau modernizarea clădirilor existente pentru producerea de energie, în cazul în care se demonstrează eficienţa instalaţiilor energetice respective.


Centrul naţional pentru energie a estimat potenţialul total teoretic pentru energie solară al Bulgariei la 12.955 x 109 toe
. În plus, se estimează că potenţialul tehnic pentru panouri fotovoltaice este de 53.000 toe, pentru sistemele solare termice active este de 161.000 toe, iar  pentru sistemele de energie solară pasivă de 33000 toe.

SPANIA

Dezvoltarea energiei fotovoltaice în Spania a fost posibilă datorită sprijinului acordat de Comisia Europeană şi adoptării de Guvernul naţional şi de cele regionale a legislaţiei  privind obţinerea de energie din surse regenerabile. Încă din 1980, a fost adoptată Legea cu privire la conservarea energiei, având ca scop valorificarea sistemelor de energie existente în regiunile ţării, fiind incluse şi energiile regenerabile
.

Planul Energetic Naţional pentru perioada 1991-2000 a cuprins un plan de economisire a energiei şi de eficientizare a producţiei, fiind adoptat şi un program de finanţare pentru obţinerea de energie regenerabilă. 

În anul 1997, Legea privind sectorul energetic a statuat principiile liberei concurenţe în domeniul producţiei de energie electrică. 

Decretul Regal nr. 2818/1998 a reglementat din punct de vedere tehnic, administrativ şi economic, activitatea producătorilor de energie electrică cu o putere instalată mai mică de 50 MW. În ceea ce priveşte energia fotovoltaică, a fost acordată o primă de 60 puncte/kWh (aproximativ 36 euro-cenţi) pentru centralele care produc mai puţin de 5 kW şi din 30 puncte/kWh (circa 18 euro-cenţi) pentru celelalte instalaţii.

Decretul Regal nr. 1663/2000 a stabilit condiţiile tehnice de racordare la reţeaua de joasă tensiune a centralelor fotovoltaice cu o putere mai mică de 100 kVA, iar Rezoluţia Direcţiei generale pentru politică energetică din 31 mai 2001 a stabilit modelul de contract şi tipul de facturi pentru instalaţiile solare fotovoltaice conectate la reţea.

Planul de promovare a energiei regenerabile pentru perioada 2000-2010 a avut drept obiectiv principal creşterea consumului de energie regenerabilă primară de la 6% din totalul energiei produse în anul 1998, la 12% în anul 2010.


În ceea ce priveşte energia fotovoltaică, estimările potenţiale pentru anul 2010 erau de 2300 MWp
, dar obiectivele propuse au fost următoarele: 

- ​​20 MWp în instalaţiile izolate, cu investiţii de 120 de milioane euro; 

- 65 MWp în instalaţiile de putere mai mare de 5 kW, conectate la reţea, cu o investiţie de 194 de milioane de euro;


- 50 MWp în instalaţiile de putere mai mici de 5 kW, cu o investiţie de 150 milioane de euro. 

Acest plan a fost însoţit de derularea unor programe de cofinanţare a producerii de energie solară fotovoltaică. În cursul anilor 2001 şi 2002 au fost certificate un număr mare de firme colaboratoare pentru realizarea de instalaţii fotovoltaice. Pentru proiectele de putere superioară valorii de 100 kVA, Institutul pentru diversificarea şi economisirea  energiei a sprijinit acordarea de subvenţii de până la 70% din costul proiectului.

Piaţa energiei de profil este în creştere, deşi regiunile Spaniei dezvoltă în mod inegal tehnologia necesară producerii de energie. Cu toate acestea, producerea de celule şi module fotovoltaice, reprezenta în anul 2001, circa 9% din producţia la nivel mondial şi 37% din producţia europeană. Aceast lucru se datorează, în principal, celor trei producatori: Isofotón, BP Solar şi Atersa. 

Activităţile de cercetare în domeniu sunt desfăşurate de structuri private, precum şi de centrele de cercetare ale universităţilor. Se remarcă, în special, firma Trama Tecnoambiental, Institutul de energie regenerabilă, Centrul de cercetare pentru energie, mediu şi tehnologie şi Institutul de energie solară din cadrul Universităţii Politehnica din Madrid.

Decretul Regal nr. 436/2004 a oferit o oportunitate importantă producătorilor de energie solară: recuperarea în proporţie de 30-50% a investiţiilor (în funcţie de puterea instalată), pentru o perioadă 25 de ani.


Decretul menţionat reglementează toate aspectele juridice şi economice privind utilizarea surselor regenerabile de energie. Producătorii de energie (electrică şi termică) din diferite surse regenerabile (eoliană, solară, biomasă, căldura pământului, reziduuri, etc) trebuie să fie înregistraţi în calitate de producători care beneficiază de un regim special.

Art. 4.1., secţ. 1, cap. II prevede faptul că autoritatea competentă să acorde licenţa pentru construcţia, utilizarea, transformarea, transferul şi închiderea instalaţiilor, precum şi pentru recunoaşterea statutului de regim special al producătorilor de energie sunt guvernele autonome regionale (Comunidades). Pentru cazurile speciale, de exemplu, dacă un parc solar aparţine din punct de vedere geografic mai multor regiuni sau atunci când puterea instalată este mai mare de 50 MW, licenţierea se face de guvernul naţional.


În cadrul Administraţiei regiunii, Departamentul regional pentru politici energetice şi minerit, aflat în subordinea Ministerului Economiei, este autoritatea competentă de a acorda licenţele pentru un parc solar.

Licenţierea se face în două etape: preliminară şi definitivă. Cea finală are loc în termen de o lună de la data la care studiile de mediu au fost finalizate favorabil. După construcţia parcului solar, în termen de o lună, se încheie un contract cu regim special, cu compania de electricitate locală. 

Conform art. 22, producătorii de energie electrică au două opţiuni de vânzare a energiei electrice produsă. Prima opţiune este aceea de a transfera energia electrică produsă către compania de electricitate locală, prin preţul este stabilit periodic de guvernul spaniol. Acest sistem se numeşte sistem fix (anual), preţul fiind exprimat în euro-cenţi/KWh. Cealaltă alternativă este aceea de a vinde energia electrică produsă pe piaţa liberă, care este gestionată printr-un mecanism de oferte organizat de către societăţile de energie electrică spaniole, prin care preţul de piaţă stabilit zilnic, plus o primă se plăteşte producătorului de energie, în conformitate cu regimul special. Această alternativă este obligatorie pentru instalaţiile care au o putere instalată mai mare de 50 MW.

Conform legii, tarifele şi stimulentele acordate producătorilor sunt următoarele:


- instalaţii de energie fotovoltaică, cu o putere mai mică de 100 kW: preţ: 575% în primii 25 de ani, din momentul în care începe instalarea pentru producerea de electricitate şi 460% în anii următori;


- instalaţii de energie fotovoltaică, cu o putere mai mare de 100 kW: preţ: 300% în primii 25 de ani şi 240% în anii următori;

- stimularea fiscală (% de vechime pentru amortizarea fiscală a investiţiei) - 10%.



Preţul mediu sau preţul de referinţă pentru anul 2004 a fost de 0,72072 euro/kWh, iar pentru anul 2006 de 0,076591 euro/kWh. Astfel, producătorul de energie a încasat pe parcursul anului 2004 un cuantum de 5,75 x 0,072072 euro/kWh = 0,414 euro/kWh, iar pe parcursul anului 2006 un cuantum de 5,75 x 0,076591 euro/kWh = 0,4404 euro/kWh. Diferenţa de preţ, care a fost plătită obligatoriu de către compania de electricitate, corespunde unei creşteri, în medie, de 6,37%, sau 3,18%/an, care a fost mai mare decât rata inflaţiei.


În funcţie de radiaţia solară, care diferă în mod substanţial de la o zonă la alta a Spaniei, producătorul de energie poate obţine o producţie mai mare sau o mai mică, un venit brut mai mare sau mai mic şi, în consecinţă, un randament mai mare sau mai scăzut al investiţiilor sale. Partea de sud a Spaniei face parte din zona continentului european cu cea mai mare cantitate de radiaţii, 225 - 250 W/m2, valori apropiate cu cele întâlnite în regiunile cele mai expuse, Sahara şi Peninsula Arabică.
	� 1 euro = 305 forinţi.


	�  http://www.renewable-energy-sources.com/2011/05/05/new-renewable-energy-act-excerpts/


	� 1 toe = 41868 GJ Btu


	� http://www.icrepq.com/pdfs/PL3.VAZQUEZ.pdf


	� Unitate de măsură pentru puterea nominală a unui dispozitiv fotovoltaic de energie solară, în condiţii de iluminare de laborator.


	� http://www.rightmove.es/solarwp/solar_legislation.html

